শুভমান গিলকে গোয়েন্দা নোটিস? কী অভিযোগ ক্রিকেটারের বিরুদ্ধে?

কলকাতা: জাতীয় দলের ক্রিকেটার (Cricketer) শুভমন গিলকে (Shubman Gill) নোটিস (Notice) পাঠাতে পারে গুজরাট সিআইডি (Gujarat CID)। গুজরাটের গোয়েন্দা সংস্থা ৪৫০ কোটির চিটফান্ডের প্রতারণা মামালায় বিনিয়োগ সংক্রান্ত বিষয়ে গিলকে নোটিস পাঠাতে পারে। এছাড়া সাই সুদর্শন, রাহুল তেওয়াটিয়া, মোহিত শর্মার কাছেও নোটিস যেতে পারে বলে সিআইডি সূত্রে খবর।

গুজরাট টাইটান্সের অধিনায়ক শুভমন ১ কোটি ৯৫ লক্ষ টাকা ওই পঞ্জি স্কিমে বিনিয়োগ করেছিলেন। মোহিত শর্মা, রাহুল তেওয়াটিয়া, বি সাই সুদর্শনও বিনিয়োগ করেছিলেন। গিল অস্ট্রেলিয়ায় ভারতের টেস্ট দলে রয়েছেন। সেই সময় এই নোটিস যেতে পারে বলে জানা গিয়েছে।

আরও পড়ুন: খেলরত্ন পাচ্ছেন মনু ভাকের, জানাল ক্রীড়ামন্ত্রক

গুজরাটের সবরকান্থার হিম্মতনগর শহরের ভূপেন্দ্রাসিন জ্বালা বাজার থেকে ৪৫০ কোটি টাকা তুলেছিল বলে অভিযোগ। সেখানে বিজেড ফিনান্সিয়াল সার্ভিসেসের মাধ্যমে ওই টাকা তোলা হয়েছিল। মোট ১১ হাজার জন তাতে বিনিয়োগ করেছিলেন। ২০২০ সাল থেকে ২০২৪ সাল পর্যন্ত এই টাকা তোলা হয়। বড় অঙ্কে রিটার্ন দেওয়ার কথা বলে টাকা তোলা হয়েছিল। গত ২৭ ডিসেম্বর ভূপেন্দ্রাসিনকে গ্রেফতার করা হয়। ওই ঘটনায় জড়িত থাকার অভিযোগে আরও সাতজনকে গ্রেফতার করা হয়েছে।

এদিকে, এদিন স্বস্তি পেয়েছেন প্রাক্তন ভারতীয় ক্রিকেটার রবিন উথাপ্পা। প্রভিডেন্ট ফান্ড জালিয়াতি কাণ্ডে তাঁর বিরুদ্ধে গ্রেফতারি পরোয়ানা জারি হয়। তার উপর স্থগিতাদেশ দিয়েছে কর্নাটক হাইকোর্ট। সেই সঙ্গে তদন্তের উপরেও অন্তর্বর্তী স্থগিতাদেশ দেওয়া হয়েছে।